Tutu se Midde-Ooste kort nuwe benaderingSirië Emeritus aartsbiskop Desmond Tutu het Woensdag gesê die krisis in Sirië en Egipte benodig ‘n menslike inslag en nie ‘n militêre ingryping nie. “Diegene wat selfsugtig ekonomiese, ideologiese en godsdienstige mag misbruik kan nie die belange van die meerderheid gewone en goedhartige lede van ons menslike familie verder ondermyn nie,” het hy in ‘n verklaring gesê. “Ons moet gesels om verdere bloedgieting te voorkom, ons moet nie meer baklei nie. Ons moet praat oor ongemaklike sake soos die verhouding tussen die sogenaamde Westerse lande en die Islamitiese wêreld, en tussen Israel en Palestina.” Hy sê ons moet ‘n begrip van mekaar ontwikkel eerder as die vermoë om mekaar seer te maak. “Eers wanneer ons met mekaar praat sal ons leer hoe om mekaar voldoende te vertrou om saam behoorlik te reageer op die krisis wat ons teister.” Tutu sê dit is moontlik dat ‘n inval op Sirië tot die inhegtenisneming of moord op pres. Bashar al-Assad kan lei. “Dit kan dalk uiteindelik die fondament lê vir ‘n beter lewe vir mense in Sirië, maar dit kan ook tot ‘n algehele toename van spanning en geweld in die Midde-Ooste lei en dit sal beslis nie bydra tot die volhoubare verbetering van verhoudings of veiligheid op aarde nie. “Dit is nie die risiko werd nie,” het Tutu gesê.